Bojkoti i produkteve serbe në Kosovë

Bojkoti i produkteve serbe në Kosovë është procesi i bojkotimit, pra i mosblerjes së prodhimeve (mallrave) nga Serbia, në Serbi apo nga markat serbe në Republikën e Kosovës. Që pas luftës ka pasur një bojkot të vazhdueshëm nga shqiptarët e Kosovës, jo vetëm për shkak të luftës, tensioneve etnike apo kërcënimeve për pushtim territorial nga Serbia, por edhe për shkak të krimeve të kryera (masakrat në Kosovë) dhe spastrimit etnik. Megjithatë, vlera e importit nga Serbia në vitin 2017 e kishte kaluar shumën e 400 milionë eurove në vit, e që ishte fakt shqetësues për shqiptarët.

 Historia 
Qeveri të ndryshme janë përpjekur ta kufizojnë këtë import të madh në Kosovë. Një ndër të cilat ishte Qeveria Haradinaj 2 e cila vendosi taksën 100% ndaj produkteve të importuara nga Serbia më 21 nëntor 2018, duke synuar të ndalte varësinë ekonomike dhe të nxiste prodhimin vendor. Kjo masë, që mbeti në fuqi deri më 31 mars 2020, uli importet nga Serbia dhe Bosnje Hercegovina në gjithsej vetëm 6 milion euro në vit. Qeveria Kurti 2 e zëvendësoi taksën me masën e reciprocitetit të plotë, duke vendosur kushte të njëjta për tregti me Serbinë si ato që Serbia vendos ndaj Kosovës. Si rezultat, importet nga Serbia pësuan rënie të mëtejshme, duke shënuar një ndikim të dukshëm, por serbët e Kosovës vazhduan të mbeten konsumatorë kryesorë të produkteve serbe.

Një nga arsyet e vazhdimësisë së këtij importi janë edhe serbët e Kosovës, të cilët konsumojnë kryesisht produkte të prodhuara në Serbi dhe i importojnë ato, duke ndikuar kështu në shifrën e përgjithshme të importit nga Serbia.

Lëvizje të ndryshme qytetare kanë organizuar fushata të shumta ndërgjegjësimi kundër blerjes dhe konsumimit të produkteve serbe. Një shembull është grupi në rrjetin shoqëror Facebook “MOS BLI PRODUKTE SERBE”, ku bëhet thirrje për bojkotimin e këtyre produkteve.

 Shiko edhe 

 Bojkoti i produkteve serbe në Shqipëri

 Referime 

Kategoria:Bojkoti i produkteve serbe në Kosovë
Kategoria:Bojkote
Kategoria:Ndëshkim kolektiv
Kategoria:Organizim i komunitetit
Kategoria:Taktika të protestës
Kategoria:Sjellje e konsumatorit